Felidézzük, miről számolt be a Kelet-Magyarország 40 évvel ezelőtt ezen a napon.

1979. november 11., vasárnap

Bégetni kezdett a só Tiszavasváriban

A tiszavasvári tsz. juhtelepén három juhász bárányokat válogatott. Az ötven legszebbet egy külön rekeszbe rakták és várták, hogy megérkezzen a kocsi, amivel elszállítják a pecsenyének valót. Mikor végeztek a válogatással, a kerítés környékén egy zsákot cipelő emberre figyeltek fel.

„Mi van abban a zsákban?” – kérdezték az embert, aki habozás nélkül rávágta, hogy sót cipel. A ekkor a só bégetni kezdett, a zsákos ember számára pedig nem maradt más választás, mint szabadon ereszteni a néhány perccel azelőtt lopott bárányt.

A tettes a Tiszalöki Állami Gazdaság juhásza volt, aki mentségére mindössze annyit tudott kitalálni, hogy korábban az ő saját báránya bekerült a tsz. nyájába, s azt szerette volna visszaszerezni. A kár megtérült, ám a bíróság lopás vétsége miatt 3000 forintra büntette a juhászt.